
Sarcoltatás vagy adóelkerülés? Kihívások a transzferárazás szabályozásának gyakorlati végrehajtásában

Sarcoltatás vagy adóelkerülés? Kihívások a transzferárazás
szabályozásának gyakorlati végrehajtásában

TDK dolgozat összefoglaló

A tudományos dolgozat a transzferárazás pénzügyi jogi szabályozásának jelenlegi állapotáról,
kihívásairól és a gyakorlati végrehajtás során jelentkező nehézségekről szól. A dolgozat és az
az alapjául szolgáló kutatás célja az volt, hogy rávilágítson a szabályozás hiányosságaira és
javaslatokat tegyen a hatékonyság növelésére, másrészt empirikus kutatási adatokra építkezve
mutassa be a jogintézmény gyakorlati tapasztalatait.
Vitán felüli, hogy az utóbbi években a globális folyamatokban a transzferárazás intézménye
felértékelődött, ennek megfelelően mélyült a szabályozása és egyre inkább beépült a vállalatok
mindennapjaiba. E folyamatok a jogalkotót és a végrehajtó hatalmat is számos kihívás elé
állítja.
Mivel egy igen komplex gazdasági területről van szó, a dolgozat bevezető része az elméleti
hátteret és a történeti kialakulást mutatja be. E fejezet célja a jogszabályok és a joggyakorlat
feltérképezése és elemzése volt, hogy feltárja a jogintézmény legfontosabb gyakorlati
tapasztalatait, és hasznosítható információkat nyújtson mind a jogalkotók, mind az adóalanyok
számára.
Bár a transzferárazás nem egy egzakt terület, és minden vállalatcsoport egyénileg szabályozza
az árait, számos érdekes transzferármegoldással és „kiskapuval” találkozhatunk ezek
vizsgálatakor. A transzferárak kialakítását tankönyvekből megtanulni gyakorlatilag lehetetlen,
ugyanakkor a dolgozat igyekszik bemutatni az ismert módszereket.
A dolgozat részletesen kitér a transzferár dokumentáció készítési kötelezettség szabályozásának
hazai változásaira és módosításaira, valamint bemutatja a legújabb jogszabályokat, így például
a Pillar One-Two és a BEFIT tartalmát.
A dolgozat egyediségét különösen az empirikus kutatás eredményeit összefoglaló fejezet adja,
amely során öt vezető pozíciójú globális vállalat menedzsere értékelte a hipotézisekhez
kapcsolódó kilenc kérdést, s ez alapján kerültek meghatározásra a főbb összegző
megállapítások.
A dolgozat zárásaként az olvasó megismerheti, hogy a hipotézisek alátámasztást vagy cáfolatot
nyertek-e, milyen lehetséges pénzügyi jogi szabályozások merülnek fel, illetve hogy milyen
további kutatási irányok lehetségesek.



